section_heading: Vojna karijera
paragraph_text: Emil von Ziegler je rođen 14. travnja 1861. u Brasovu. Nakon završetka srednje škole pohađa Terezijansku vojnu akademiju u Bečkom Novom Mjestu, te Časničku školu u Beču. U kolovozu 1880. promaknut je u čin poručnika, a od te godine služi u 2. ulanskoj pukovniji. U studenom 1885. unaprijeđen je u čin natporučnika, nakon čega pohađa Ratnu akademiju u Beču. U siječnju 1889. promaknut je u čin satnika, a od 1893. služi u 3. dragunskoj pukovniji. U svibnju 1895. dostiže čin bojnika, a u studenom 1897. čin potpukovnika. Od 1895. služi u stožeru 36. pješačke divizije, a nakon toga u stožeru konjičke divizije smještene u Beču. Od 1898. nalazi se na službi u 3. dragunskoj pukovniji, dok je u svibnju 1901. promaknut u čin pukovnika. Te iste godine imenovan je za zapovjednika 15 dragunske pukovnije kojom zapovijeda idućih šest godina. U studenom 1907. unaprijeđen je u čin general bojnika, a te iste godine postaje zapovjednikom 1. konjičke brigade. Navedenu dužnost obnaša do 1911. godine kada je u studenom unaprijeđen u čin podmaršala, te imenovan zapovjednikom 2. konjičke divizije. Na tom mjestu dočekuje i početak Prvog svjetskog rata.